„**Thriller**" je šesti studijski album američkog izvođača Majkla Džeksona. Objavio ga je Epik rekords 30. novembra 1982. godine nakon pevačevog kritički i komercijalno uspešnog albuma „Off the Wall". Muzički, „Thriller" istražuje žanrove slične onim njegovog prethodnika: pop, ritam i bluz, rok, post-disko i fank. Sa produkcijskim budžetom od 750 hiljada dolara, snimanje materijala je trajalo od aprila do novembra 1982. godine u studiju „Vestlejk rikording" u Los Anđelesu, Kalifornija.

Uz asistenciju producenta Kvinsija Džonsa, Džekson je napisao četiri od devet pesama koje su se našli na konačnom izdanju. Za samo godinu dana, „Thriller" je postao najprodavaniji album svih vremena sa procenjenim brojem od između 65 i 110 miliona prodatih kopija. U Sjedinjenim Državama deli prvo mesto najprodavanijih albuma svih vremena sa „Their Greatest Hits (1971-1975)", kompilacijom najvećih hitova benda Igls. Sedam pesama je izdato kao singlovi i sve su ušle među prvih deset na top-listi „Bilbord hot 100". „Thriller" je osvojio rekordnih osam Gremi nagrada 1984, uključujući i onu za album godine.

„Thriller" je postavio Džeksona među dominantne pop zvezde sa kraja 20. veka i omogućio mu da sruši rasne barijere, pojavljivanjima na Muzičkoj televiziji i sastankom sa predsednikom Ronaldom Reganom u Beloj kući. Jedan je od prvih albuma koji je koristio spotove kao uspešne promotivne alatke. Spotovi pesama „Thriller", „Billie Jean" i „Beat It" su redovno prikazivani na pomenutoj televiziji. Godine 2001, objavljeno je specijalno izdanje albuma koja sadrži audio intervjue, demo snimke i Gremijem nagrađenu pesmu „Someone in the Dark". Album je po treći put izdat 2008, kao „Thriller 25", i na njemu se nalaze remiksi savremenih izvođača, ranije neobjavljivani materijal i DVD.

„Thriller" zauzima dvadeseto mesto na listi „500 najboljih albuma svih vremena" koju je objavio magazin „Roling stoun" 2003. godine i treće mesto na listi „Definitivnih 200 albuma svih vremena" Udruženja muzičkih komercijalista. Album se čuva u Kongresnoj biblioteci uz opis da je kulturno prepoznatljiv.

Pozadina
--------

Džeksonov prethodni album, „Off the Wall", bio je kritički uspešan i, generalno, dobio je odlične ocene. Takođe je bio i komercijalno uspešan sa prodajom od oko 20 miliona kopija širom sveta. Godine između izdanja tog i predstojećeg albuma su predstavljale tranzicioni period za pevača i vreme osamostaljivanja. Taj period ga je činio duboko nesrećnim: „Čak i kod kuće sam usamljen. Sedim ponekad u mojoj sobi i plačem. Tako je teško naći prijatelje. Nekad šetam po kraju uveče, samo nadajući se da ću naći nekog sa kim bih razgovarao. Ali samo završim dolazeći kući." Kada je napunio 21. godinu, u avgustu 1979, Džekson je otpustio svog oca kao menadžera zamenivši ga Džonom Brankom.

Džekson se poverio Branki da želi biti najveća i najimućnijazvezda u šou biznisu. Istovremeno je bio razočaran jer vodeći singl albuma „Off the Wall", „Don't Stop 'til You Get Enough", nije osvojio Gremi povodom čega je izjavio: „Nije uopšte bilo fer što nije dobio nagradu za „Ploču godine" i takva prilika se neće nikad ponoviti." Isto tako osećao se potcenjenim u muzičkoj industriji. Godine 1980, kada je zamolio jednog publicistu magazina „Roling stoun" da uradi naslovnu priču sa njim, bio je odbijen što je komentarisao: „Govorio sam da crni ljudi na naslovnim stranama ne prodaju kopije. Samo pričekajte. Jednog dana će me ti magazini preklinjati za intervju. Možda ću im dati jedan, a možda i neću."

Produkcija
----------

Kvinsi Džons je nastavio saradnju sa Džeksonom producirajući „Thtriller".
Džekson se ponovo sastao sa producentom albuma „Off the Wall", Kvinsijem Džonsom, da bi snimio svoj šesti studijski album. Par je zajedno radio na oko 30 pesama od kojih je zatim njih devet svrstano na konačnom spisku. Materijal se snimao od aprila do novembra 1982. godine sa produkcijskim budžetom od 750 hiljada američkih dolara. Nekoliko članova benda Toto su bili uključeni u snimanje i produkciju. Džekson je napisao četiri pesme za ploču: „Wanna Be Startin' Somethin'", „The Girl Is Mine" (sa Polom Makartnijem, „Beat It" i „Billie Jean". Za razliku od mnogih izvođača, on nije pisao ove pesme na papiru. Umesto toga, diktirao bi instrumentu za registrovanje zvuka, a pri snimanju bi pevao iz memorije.

Veza između dva saradnika se zategla za vreme snimanja albuma. Džekson je puno vremena provodio uvežbavajući plesne korake. Kada su devet odabranih pesama bile kompletirane, oba saradnika su bila nezadovoljna konačnim proizvodima. Kasnije su svih devet remiksovali, koristeći po nedelju dana za svaku. Džons je smatrao da „Billie Jean" nije dovoljno kvalitetna da bi se našla na ploči. Džekson, koji nije istog mišljenja, insistirao je da se zadrži. Nakon završetka produkcije, producent je rekao pevaču da je neizvesno da će „Thriller" biti prodavan kao prethodni album, iz razloga što je od tada muzičko tržište oslabilo. Džekson je odreagovao odlukom da se otkaže zvanična objava albuma.

U jednom intervjuu, Džekson je rekao da je bio motivisan da stvori album čije bi pesme sve bile odlične i da se pitao: „Zašto ne bi svaka pesma bila hit?". Džons i tekstopisac Rod Temperton su dali detaljan bilans o tome šta se dešavalo u toku produkcije za reizdanje albuma 2001. godine. Džons je govorio o pesmi „Billie Jean" i njenoj biografskoj strani, odnosno o povezanosti sa pevačevim privatnim životom. Producent je želeo da uvod pesme bude skraćen. Kako god, Džekson nije ju skratio jer je želeo plesati uz taj deo u toku izvođenja. Njih dvojica su odlučili da stvore rok pesmu koja bi zadovoljavala ukuse svih. Nekoliko nedelja su tražili odgovarajućeg gitaristu za pesmu „Beat It" koju je Džekson napisao i odsvirao bubnjeve u njoj. Napokon, našli su Edija Van Halena iz rok benda Van Halen.

Kad je Rod Temperton napisao „Thriller", prvobitno je nazvao „Starlight" i „Midnight Man". Često želeći istaknutu javnu ličnost da otpeva završne stihove, doveo je Vinsenta Prajsa koji je uspešno uradio svoj deo za kratko vreme. Temperton je napisao deo namenjen Prajsu u taksiju na putu ka studiju. Džons i on su rekli da su neke pesme odstranjene sa konačnog spiska jer nisu imale „prednosti" onih izabranih.

Kompozicija
-----------

Prema rečima Stiva Hjuia, kod albuma „Thriller" su usavršene karakteristike Džeksonovog prethodnog izdanja „Off the Wall". Dens i rok pesme su agresivnije, dok su pop tonovi i balade mekše i duhovnije. Album sadrži balade „The Lady in My Life", „Human Nature" i „The Girl Is Mine", fank komade „Billie Jean" i „Wanna Be Startin‘ Somethin’", i disko set „Baby Be Mine" i „P.Y.T (Pretty Young Thing)". Pesma „Wanna Be Startin‘ Somethin’" je napisana par godina pre 1982. Ima sličan zvuk kao pesme sa albuma „Off the Wall". Praćena je basom i perkusijama u pozadini i njen glavni deo, crkveni hor Svahila, daje joj međunarodni omaž. „The Girl is Mine", duet Džeksona i Pola Makartnija, govori o dva prijatelja koji se bore za istu devojku, svađajući se ko je voli više. Završava se tihim dijalogom između dvojice pomenutih.

„Thriller" je jedan od prvih Džeksonovih radova koji se bavi mračnijim temama. Pesme „Billie Jean" i „Wanna Be Startin‘ Somethin’" govore o opsesiji, a „Thriller" o strahu i opasnosti. U pesmi „Billie Jean", Džekson peva o opsesivnoj obožavateljki koja tvrdi da ima dete sa njim. U „Wanna Be Startin‘ Somethin’" se raspravlja sa medijima i onim koji pišu netačne tvrdnje o njemu. Tom Skot, saksofonista, i basista Luis Džonson su bili uključeni u snimanje pesme. Kod pesme „Thriller", zvučni efekti poput škripe vrata, grmljavine, koračanja po drvenom podu, vetrova i zavijanje vukova se mogu čuti.

„Beat It" je prvi pevačev uspešni rok singl. Džekson je kasnije rekao vezano za nju: „Poenta je da niko ne treba da bude čvrst momak da bi izašao iz borbe i dalje ostao čovek. Ne moraš poginuti da bi dokazao da si muškarac." „Human Nature" sadrži mrzovoljne i introspektivne stihove.

Krajem sedamdesetih godina dvadesetog veka, Džeksonove veštine kao vokaliste su postale veoma cenjene. Olmjuzik ga je opisao kao zaslepljujuće nadarenog vokalistu. „Roling stoun" je uporedio njegov glas sa vokalom Stivija Vondera. Ocene magazina su bile da je Džeksonov meki kalibar tenora izvanredan i da blago klizi u nagao falseto koji koristi smelo. Sa izdanjem ploče „Thriller", Džekson je pokazao kako može pevati duboko-nisko ka baso-nisko ali i da tokom izvođenja gotivi da peva više zahvaljujući tome što je pop tenor. „Roling stoun" je bio mišljenja da je on tada pevao potpuno odraslim glasom koji je bio blago obojen tugom. „P.Y.T (Pretty Young Thing)", napisana od strane Džejmsa Ingrama i Kvinsija Džonsa, i „The Lady in My Life" koju je napisao Rod Temperton, dale su albumu ritam i bluz pravac. Pevač je već primenjivao svoje čuveno vokalno „štucanje". Funkcija ovog štucanja, koje je poput gutanja vazduha ili brektanje, je da pomogne prikazivanju određene emocije: uzbuđenja, tuge ili straha.

Izdanje i prijem
----------------


|  |
| --- |
| **Ocene kritičara** |
| Kritičari | Ocena |
| „Billboard" | pozitivna |
| Robert Christgau | A |
| „The New York Times" | pozitivna |
| „Rolling Stone" | 4 od 5 |

„Thriller" je izdat 30. novembra 1982. godine. U određeno vreme je prodavan u oko milion kopija nedeljno širom sveta. Sedam singlova sa albuma je objavljeno. Među njima i „The Girl Is Mine", koja je bila viđena kao loš odabir za vodeći singl i navela je pojedine da veruju da će album biti razočarenje. „The Girl Is Mine" je pratio hit singl „Billie Jean" koji je postavio album na vrh lista. Uspeh se nastavio sa singlom „Beat It" u kojem nastupaju gitaristi Edi Van Halen i Stiv Luketr. Pesma „Thriller" je izdata kao singl i takođe, postala je internacionalni hit.

„Thriller" je generalno pozitivno ocenjen od strane muzičkih kritičara. Ocena sa četiri zvezdice „Roling stoun" magazina i Kristofera Konelija je opisala album kao ploču sa tamnom porukom. Uprkos pozitivnom prijemu, naslovni singl je bio meta jakih negativnih kritika pogotovo od strane pomenutog magazina. „Roling stoun" je istakao svoje čuđenje zbog pojavljivanja Vinsenta Prajsa. „Njujork Tajms" je dao pozitivne ocene i pridao veliku važnost pesmi „Human Nature". Opisana je kao pesma koja najviše „pogađa" na ploči i objavljeno je da „ova zamišljujuća pesma Stiva Porkara i Džona Betisa ne da mira i sa neodoljivim horom u njoj bi trebalo da bude enormni hit". Zaključujući svoje ocene „Tajms" je dodao: „Ovde se mogu čuti i drugi hitovi takođe, puno njih. Najbolje od svega, sa prodornom verom nadahnjujući album celovito, „Thriller" poručuje da je evolucija gospodina Džeksona kao umetnika daleko od svog završetka."

Robert Hristgoj je objavio pozitivnu (A-) ocenu par dana pre oficijelnog izdanja albuma. On je potvrdio da su tu bile „oznake praznih polja" na ploči ali i dalje je imenovao kao gotovo klasik. Izrazio je mišljenje da je „Beat It" najbolja pesma albuma, nazivajući je trijumfalnom. Negativno je kritikovao „The Girl Is Mine" kao najgore Majklovo izdanje od pesme „Ben". Bio je mišljenja da saradnja Makartnija i Džeksona nije uspela, ali ju je hvalio za „stvaranje multietničke ljubavi koje će se čuti na radiju." Godinu dana nakon izdanja, „Tajm" je izdvojio tri singla sa albuma kao najuspešnije: „Billie Jean", „Beat It" i „Thriller". Sa druge strane, u oceni časopisa „Melodi mejker", Paolo Hjuit je konstatovao da „njeg(ova) ploča nije dobra" (naravno misleći na Džeksona); prema njegovom mišljenju postoje samo dve pesme vredne pomena. „Wanna Be Startin‘ Somethin‘" je hvaljena kao uzbudljiva elektro i fank pesma kao i „Billie Jean". Hjuitova stavka je bila da se album mogao samo krajnje opisati kao prijatan aludirajući na poslednje pesme sa liste. Zaključio je: „Džekson izgleda gubi svoj talenat za pretvaranje novca u zlato."

Album je osvojio rekordnih sedam Gremi nagrada 1984. godine uključujući i nagradu za najbolji album godine. Iste godine, Džekson je osvojio osam Američkih muzičkih nagrada, Specijalnu nagradu Merita i tri MTV video muzičke nagrade. „Thriller" je zvanično postao najprodavaniji album na svetu 7. februara 1984. kada je uvršten u „Ginisovu knjigu rekorda". Jedan je od samo tri albuma koji se nalazio na listi deset najboljih u Sjedinjenim Državama celih godinu dana, bivajući 37 nedelja na prvom mestu i 80 uzastopnih među prvih deset. Album je takođe jedan od tri koji je izdao sedam top 10 singlova na listi „Bilbord hot 100", i jedini je album do sada, koji je proglašavan najprodavanijim dve godine zaredom u Americi (1983. i 1984).

Avgusta 21. 2009, „Thriller" je sertifikovan 29 puta platinastim tiražom u Americi za prodaju od najmanje 29 miliona kopija. Album je bio na vrhu listi u mnogim zemljama. Prodat je u 3,7 miliona kopija u Ujedinjenom Kraljevstvu a u Japanu u 2, 5 miliona. Odlikovan je 15 puta platinastim tiražom u Australiji. Još uvek popularan i danas, „Thriller" se prodaje u oko 130.000 kopija godišnje u Sjedinjenim Američkim Državama. Dosegao je drugo mesto na listi američkih kataloga u februaru 2003. i 39. u Ujedinjenom Kraljevstvu u martu 2007. godine. Cifre prodatih kopija variraju između 47 i 110 miliona primeraka. U „Ginisovoj knjizi rekorda", „Thriller" je uvršten sa informacijom da je prodat u oko 65 miliona kopija do 2007. godine.

Uticaj i nasleđe
----------------

### Muzička industrija

Platinasta ploča albuma.
„Blender" je opisao Džeksona kao pre-eminentnu pop ikonu kasnog dvadesetog veka, dok je „Njujork T
tajms" dao mišljenje da je bio muzički fenomen i da „u svetu pop muzike, postoji Majkl Džekson i postoje svi ostali". Džekson je promenio način na koji je industrija funkcionisala, kao osoba koja se bavi umetnošću i kao finansijski, profitabilni entitet. Njegov zastupnik Džon Branka je napominjao da je on primio najviše zvanje u muzičkoj industriji tog vremena; gotovo dva dolara je zarađivao za svaki prodati primerak albuma. Džekson je u tom trenutku zarađivao rekordne profite od prodaje kompakt-diskova i od prodaje kopija dokumentarnog filma „Making of Michael Jackson's Thriller", produciran od strane Džeksona i Džona Lendisa. Film je prodat u preko 350 hiljada kopija u prvih par meseci. „Thriller" je pomerio granice izdavanja broja hit singlova sa jednog albuma. Era je doživela dolazak novina poput lutki sa likom Majkla Džeksona koje su se pojavile u prodavnice u maju 1984. godine sa cenom od dvanaest američkih dolara. Album već dugo ima svoje mesto u američkoj pop kulturi. Biograf Rendi Taraboreli je izjavio: „U nekom trenutku, „Thriller" se prestaje prodavati kao magazin, kao igračka, kao karte za hit film, a onda se počinje se prodavati kao kućna potrepština."

U vreme izlaska albuma, izjava za javnost Gila Frisena, predsednika Ej-End-Ej rekordsa je bila: „Cela industrija ima interes u ovom uspehu." „Tajm" magazin je procenio da je „Thriller pružio muzičkom biznisu svoje najbolje godine još od 1978. kada je domaći dohodak bio 4,1 milijarda dolara. Isto tako je zaključio da je značaj albuma u restauraciji vere za industriju i vraćanju pop muzike na glavnu pozornicu. Publika je opisivala Džeksonov uticaj rečima: „Zvezda ploča, radija, i rok spotova. Samostalni spasitelj muzičkog biznisa. Tekstopisac koji stvara bitove za dekadu. Plesač sa fantastičnim stopalom. Pevač koji kida granice ukusa, stila i boja takođe."

### Spotovi i rasna jednakost

Pre uspeha albuma „Thriller", mediji su objavljivali da Džeksonove spotove vodeći ljudi Muzičke televizije ne žele prikazivati zbog njegove rasne pripadnosti. U nameri da obezbedi Džeksonu uskraćeni publicitet, predsednik Si-Bi-Es rekordsa, Volter Jetnikof je pritiskao MTV obrativši joj se :

> Neću vam dati više spotova i izaći ću u javnost i jebeno im reći činjenicu da vi ne želite pustiti muziku jednog crnca.
> 
> 

 Njegov tadašnji uticaj je primorao televiziju da započne prikazivanje spota pesme „Billie Jean" i zatim „Beat It". To je dovelo i do kasnije dugog partnerstva između pevača i mreže. Džekonova osvojena bitka za publicitet je otvorila put drugim crnim izvođačima. Popularnost spotova, poput „Billie Jean" i „Beat It", pomogla je mladoj televiziji da se „plasira na mapi" i okrene svoj program ka popu i ritam i bluzu.

Džekson je transformisao spotove u umetničke forme i promocijalne alatke kroz upotrebu kompleksnih scenarija, plesačkih rutina, specijalnih efekata i kroz pojavljivanja slavnih osoba. Kada se pojavio spot naslovne pesme u trajanju od četrnaest minuta, MTV ga je prikazivao dva puta u jednom času. Kratki film je podigao značaj spotova i kasnije je često imenovan najboljim muzičkim spotom ikada. Popularnost spota je vratila album nazad na prvo mestu top-listi. Džeksonova izdavačka kuća nije htela da producira izdanje trećeg spota sa albuma. Svi su već bili zadovoljni uspehom, tako da su Džekson i MTV zajedno snimili spot. Koreografija u spotu je postala deo globalne pop kulture, izvođena svugde od Bolivudskih filmova do zatvora na Filipinima.

Za crnog izvođača tokom osamdesetih u tom trenutku, Džeksonov uspeh je bio neponovljiv. Prema rečima novina „Vašington post", „Thriller" je otvorio put drugim afroameričkim izvođačima. Pesma „The Girl is Mine" je hvaljena zbog saradnje dva izvođača različitih rasa. „Tajm" je objavio: „Džekson je najveća stvar još od Bitlsa. On je najvreliji fenomen od Elvisa Preslija. On bi mogao biti najpopularniji crni pevač svih vremena."

### Album danas

Danas, album je i dalje viđen u pozitivnom svetlu od strane kritika dve decenije nakon svog izdanja. Stiven Tomas Erlvajn je dao ploči maksimalnih pet zvezdica i napisao je da ima za svakog po nešto što bi ga zanimalo. Smatra da iako album sadrži fank i rok pesme, istovremeno je i neprocenjivo zabavan. Pohvalio je pesme „Billie Jean" i „Wanna Be Startin‘ Somethin‘" govoreći da su najbolje: „„Billie Jean" i bunovni „Wanna Be Startin‘ Somethin‘" su najsvežiji fank na albumu, ali i najklaustrofobičniji, dve najstrašnije pesme koje je Džekson ikad snimio." „Slent" magazin, poput Stivena Tomasa i originalne ocene „Roling stouna", dao je pet zvezdica i sve komplimente pesmi „Wanna Be Startin‘ Somethin‘".

Autor Nelson Džordž je napisao da je album poslužio R. Keliju, Ašeru, Džastinu Timberlejku i mnogim drugim kao uputstvo u stvaranju njihovih karijera. Godine 2003, album je rangiran na 20. mesto „Roling stonove" liste 500 najvećih albuma svih vremena i od strane Asocijacije muzičkih trgovaca na treće mesto „Definitivne liste 200 albuma svih vremena". Godine 2008, dvadeset i pet godina nakon objavljivanja, album je uvršten u „Gremijevu kuću slavnih" i par nedelja kasnije zajedno sa 25 ostalih albuma u Kongresnu biblioteku kao „kulturno prepoznatljiv".

Nova izdanja
------------

„Thriller" je ponovo izdat 2001. godine u setu nazvanom „Thriller: Special Edition". U setu su knjižica sa stihovima i dodatni materijal: pesme „Someone in the Dark", „Carousel" i Džeksonova prvobitna verzija pesme „Billie Jean" kao i audio intervjui sa Džonsom i Tempertonom u kojim diskutuju o snimanju albuma.

U februaru 2008. godine, povodom 25. godišnjice od izdanja albuma, Epik Rekords je objavio „Thriller 25". „Thriller 25", čiji je izvršni producent bio Džekson, pojavio se na dva diska i na gramofonskim pločama. Na prvom disku se osim devet pesama prvobitnog albuma nalaze remiksi i nova pesma „For All Time". Remikse su uradili američki izvođači Fergi, Vil Aj Em, Kanje Vest i Ejkon. Drugi disk je DVD sa tri spota i isečkom iz emisije „Motaun 25". Knjižica sa stihovima i Džeksonovom zahvalnicom se nalazi na izdanju. Iako datira iz 1982. godine, balada „For All Time" se navodi kao pesma sa snimanja „Dangerous" albuma. „Thriller 25" je bio komercijalno uspešan i prošao je veoma dobro kao reizdanje. Dosegao je prvo mesto u osam zemalja Evrope. Zauzimao je drugo mesto u Sjedinjenim Državama, treće u Ujedinjenom Kraljevstvu i dosegao među deset najboljih na preko trideset nacionalnih lista. Sertifikovan je zlatnim tiražom u jedanaest zemalja kao i u UK, nagrađen je dva puta zlatnim tiražom u Francuskoj i primio je platinasti status u Poljskoj. U Americi, „Thriller 25" je bio drugi najprodavaniji album u toku nedelje kada je izdat, bivajući prodat u 166 hiljada kopija, samo 14 hiljada kopija manje od albuma koji se nalazio na prvom mestu. Bio je nepodesan za „Bilbord 200" top-listu kao reizdanje, ali je na listi „pop kataloga Bilborda" zauzeo prvo mesto i tu ostao deset uzastopnih nedelja. Sa dolaskom Noći veštica, „Thriller 25" je proveo i jedanaestu nedelju na vrhu pop kataloga. Ovo je doprinelo prodaji od oko 688 hiljada kopija čineći reizdanje najbolje prodavanim katalog albumom u 2008. godini. Ovo je bilo Džeksonovo najbolje izdanje od 2001. i njegovog poslednjeg studijskog albuma „Invincible" i prodato je u tri miliona primeraka za 12 nedelja. Dva singla su izdata kako bi se modernizovao uspeh: „The Girl Is Mine 2008" i „Wanna Be Startin' Somethin' 2008".

Spisak pesama
-------------

| # | Naziv | Autor(i) | Trajanje |
| --- | --- | --- | --- |
| 1. | *„Wanna Be Startin' Somethin'"* | Majkl Džekson | 6:02 |
| 2. | *„Baby Be Mine"* | Rod Temperton | 4:20 |
| 3. | *„The Girl Is Mine"* | Majkl Džekson | 3:41 |
| 4. | *„Thriller"* | Rod Temperton | 5:57 |
| 5. | *„Beat It"* | Majkl Džekson | 4:17 |
| 6. | *„Billie Jean"* | Majkl Džekson | 4:54 |
| 7. | *„Human Nature"* | Stivi Porkaro, Džon Betis | 4:05 |
| 8. | *P.Y.T. (Pretty Young Thing)* | Džejms Ingram, Kvinsi Džons | 3:58 |
| 9. | *„The Lady In My Life"* | Rod Temperton | 4:58 |
|

Osoblje
-------

|  |  |
| --- | --- |
| * Brajan Benks — klavijature, sintesajzer i programiranje
* Majkl Bodiker — klavijature, sintesajzer
* Ndugu Čankler — udaraljke
* Paulinjo da Kosta — perkusije
* Dejvid Foster — klavijature, sintesajzer
* Geri Grent — truba, flagelhorn
* Edi Van Halen — gitara
* Džeri Hej — truba, flagelhorn
* Majkl Džekson — ko-producent, vodeći i prateći vokal, udaraljke
* Pol Džekson — gitara
* Luis Džonson — bas-gitara
* Kvinsi Džons — producent
* Stiv Luketr — gitara, bas-gitara
 | * Entoni Merineli — sintesajzer programiranje
* Pol Makartni — vokal
* Dejvid Pejč — klavijature, sintesajzer programiranje
* Din Parks — gitara
* Kreg Filingejns — klavijature, sintesajzer, programiranje
* Džef Porkaro — udaraljke, horna, sastanci
* Stivi Porkaro — klavijature, sintesajzer, programiranje
* Bil Rajhenbah — trombon
* Brus Svedien — audio inženjer
* Rod Temperton — udaraljke, sintesajzer
* Dejvid Vilijams — gitara
* Leri Vilijams — saksofon, flauta
* Bil Vulfer — udaraljke, sintesajzer
 |

Literatura
----------

* Džordž, Nelson (2004) *Michael Jackson: The Ultimate Collection* booklet. Sony BMG.
* Taraboreli, Dž. Rendi (2004). *The Magic and the Madness*. Terra Alta, WV: Headline. ISBN 0-330-42005-4.

| * p
* r
* u
Majkl Džekson |
| --- |
| Studijski albumi | *Got to Be There* • *Ben* • *Music and Me* • *Forever, Michael* • *Off the Wall* • *Thriller* • *Bad* • *Dangerous* • *HIStory* • *Invincible* |
| Kompilacije | *The Best of Michael Jackson* • *Anthology* • *Number Ones* • *The Ultimate Collection* • *The Essential Michael Jackson* • *Visionary: The Video Singles* • *King of Pop* |
| Druga izdanja | *One Day in Your Life* • *Farewell My Summer Love* • *Looking Back to Yesterday* • *Blood on the Dance Floor: HIStory in the Mix* • *Thriller 25* |
| Turneje | Bad svetska turneja • Dangerous svetska turneja • HIStory svetska turneja |
| Filmografija | *The Wiz* • *Thriller* • *Captain EO* • *Moonwalker* • *Ghosts* |
| Video izdanja | *Dangerous - The Short Films* • *Video Greatest Hits - HIStory* • *HIStory on Film, Volume II* • *Number Ones* • *The One* • *Live in Bucharest: The Dangerous Tour* |
| Objavljene knjige | *Autobiografija* |
| Srodni članci | Džekson 5 • Diskografija singlova |